ཡང་ལྷ་བླ་མ་ཡེ་ཤེས་འོད་ཀྱི་དུས་སུ་པཎྜི་ཏ་སྨྲྀ་ཏི་དང་ཕྲ་ལ་རིང་བ་བྱ་བ་གཉིས་བལ་པོ་པད་མ་རུ་རྩེ་བ་ཞེས་བྱ་བའི་ལོ་ཙཱ་བ་དེས་གདན་དྲངས་འོངས་པས།ལོ་ཙཱ་བ་བལ་པོར་ཕོ་ལོག་གིས་ཤི་སྟེ།པཎྜི་ཏ་གཉིས་པོས་བོད་སྐད་མི་ཤེས་པས་དབུས་གཙང་ན་མར་འཁྱམས་ཏེ།སྨྲྀ་ཏིས་རྟ་ནག་ཏུ་ལུག་རྫི་་ཛད།ཕྱིས་དཔྱལ་སེ་ཙ་བསོད་ནམས་རྒྱལ་མཚན་གྱིས་སྨན་ལུང་དུ་སྤྱན་དྲངས་ཏེ་ཆོས་ཞུས།ཁམས་སུ་བྱོན་ནས་འདན་ཀློང་ཐང་དུ་མངོན་པ་མཛོད་ཀྱི་བཤད་པ་བཙུགས།ཕྱིས་བོད་སྐད་མཁས་པར་མཁྱེན་ཏེ།གདན་བཞི་དང་འཇམ་དཔལ་གསང་ལྡན་ལ་སོགས་པ་འགྱུར་མང་པོ་མཛད།ཕྱིས་ལིང་ཆུ་གསེར་ཁབ་ཏུ་བྱོན་ཏེ་སྨྲ་སྒོ་མཚོན་ཆ་ཞེས་བྱ་བའི་བརྡ་སྤྲོད་པའི་གཞུང་དེ་བརྩམས།ལོ་ཙཱ་བ་རིན་ཆེན་བཟང་པོ་དགུང་ལོ་ལྔ་བཅུར་ཉེ་བའི་སྐབས་སུ་འབྲོག་མི་དང་སྟག་ལོ་གཞོན་ནུ་བརྩོན་འགྲུས་གཉིས་རྒྱ་གར་དུ་ཆས།དེ་གཉིས་ཀྱིས་བོད་དུ་བི་ཝར་ཏ་ལ་ཅུང་ཟད་ཀྱང་བསླབས།བལ་པོར་ལོ་གཅིག་བཞུགས་ནས་ཤཱནྟི་བའི་སློབ་མ་བལ་པོའི་པཎྜི་ཏ་ཤཱནྟི་བྷ་དྲ་ལས་སྐད་ལེགས་པར་བསླབས།ཁོང་གིས་ཞལ་བརྡ་མཛད་པ་བཞིན་བི་ཀྲ་མ་ལ་ཤཱི་ལའི་མཁས་པ་སྒོ་དྲུགཤར་ན་ཤཱནྟི་བ།ལྷོ་ན་ངག་གི་དབང་ཕྱུག་གྲགས་པ།ནུབ་ན་ཤེས་རབ་འབྱུང་གནས་བློ་གྲོས།བྱང་ན་ནཱ་རོ་པཎ་ཆེན།དབུས་ན་རིན་ཆེན་རྡོ་རྗེ་དང༌།ཛྙཱ་ན་ཤྲཱི་རྣམས་བཞུགས་པ་ལས།ཤཱནྟི་བ་ལ་གཏུགས་ཤིང་སྟག་ལོ་རྡོ་རྗེ་གདན་དུ་སྐོར་བ་བྱེད་ཅིང་བཞུགས་ཏེ།སློབ་གཉེར་ཆེར་མ་བྱས།